projecte-aina/catalan_government_crawling huggingface dataset:
El Servei Meteorològic de Catalunya informa que amb l'actualització dels models de predicció meteorològica, disminueix molt la probabilitat que la depressió que es formarà aquesta tarda al mar Balear, adquireixi característiques tropicals.
La situació sinòptica segueix marcada per una baixa tancada i aïllada a nivells alts, la qual afavoreix la formació de la pertorbació a nivell de superfície entre avui i demà.
Malgrat tot, els models indiquen que finalment no serà tant profunda ni propera a la costa catalana com apuntaven en simulacions anteriors.
Als següents mapes de pressió a nivell de mar (hPa) del model WRF de 9 km, es pot veure com ha canviat la predicció de la posició i l'aprofundiment de la baixa entre la sortida de dilluns a la tarda i la de dimarts al matí.
En altura la baixa es mantindrà prop de Catalunya fins dijous a la tarda i persistirà la inestabilitat, amb possibilitat de xàfecs localment intensos que podrien donar lloc a fenòmens de temps violent, en especial demà a la tarda.
Entre dimarts al migdia i el matí de dimecres es preveu precipitació que podrà ser d'intensitat forta al litoral, al prelitoral i al quadrant nord-est, on les acumulacions podrien ser molt abundants (entre 50 i 100 mm en 24 hores).
D'altra banda, el vent de gregal es reforçarà al sector central del litoral entre dimarts a la tarda i dimecres a la matinada, amb cops que puntualment podrien ser forts (entre 10 i 20 m/s) i alterarà la situació marítima.
Per aquest motiu, el Servei Meteorològic de Catalunya ha emès avisos per intensitat de pluja i estat de la mar.
A causa de la variabilitat en la situació meteorològica, sobretot amb situacions de baixes mediterrànies aïllades, caldrà seguir atentament les pròximes actualitzacions de la predicció.
Més informació a www.meteo.cat i a les xarxes socials: https://www.facebook.com/meteocat i https://twitter.com/meteocat.
El Servei Meteorològic de Catalunya informa que es preveu la formació d'un minihuracà mediterrani (o medicà), anomenat Ianos, que podria afectar el sud i l'oest de Grècia durant les pròximes 72 hores.
Aquest tipus de fenomen meteorològic, que es produeix amb poca freqüència a la Mediterrània, especialment entre setembre i gener, té característiques semblants als ciclons tropicals (vent fort sostingut, pluja abundant i intensa, temporal marítim i sobre elevació del nivell del mar), però amb menys intensitat i amb una mida molt menor.
En alguns casos fins i tot es forma un ull al centre de la depressió, que es correspon amb una zona amb descens de l'aire i escassa nuvolositat.
Els models meteorològics indiquen que aquesta baixa arribaria a la seva màxima profunditat divendres, quan afectarà a la zona sud-oest de Grècia.
A continuació es pot veure el mapa d'isòbares de superfície previst per a les 18 h de dijous, corresponent al model COSMO (font: Hellenic National Meteorological Service, HNMS):
Segons l'HNMS, aquest minihuracà mediterrani donarà lloc a acumulacions de pluja de més de 300 mm en alguns punts del sud-oest de Grècia, així com ratxes de vent de més de 100 km/h.
Per aquest motiu, l'HNMS ha emès avisos meteorològics de color vermell per a la zona afectada:
En els darrers anys s'han format minihuracans mediterranis semblants.
Els darrers precedents corresponen al setembre de 2018 (Xenophont o Zorbas), novembre de 2017, novembre de 2014, novembre de 2011 (Rolf), desembre de 2005 o octubre de 1996.
Tot i així l'actual sistema podria ser el més intens registrat fins al moment.
Alguns d'aquests exemples són els següents (imatges de satèl·lit):
Més informació a www.meteo.cat i a les xarxes socials: https://www.facebook.com/meteocat i https://twitter.com/meteocat.
El Servei Meteorològic de Catalunya informa que el Centre Nacional d'Huracans (NHC), que depèn de l'agència meteorològica americana National Oceanic and Atmospheric Administration (NOAA), ha començat a seguir la tempesta subtropical Alpha, situada a hores d'ara davant la costa de Portugal.
La temporada d'huracans d'aquest any està sent tant activa que ja s'ha esgotat la llista de noms de ciclons tropicals (el darrer de l'alfabet llatí és el Wilfred, una tempesta tropical situada al centre de l'Atlàntic), i s'ha començat la segona llista de noms amb la primera lletra de l'alfabet grec, Alpha.
Aquest fet només havia passat l'any 2005.
Aquests tipus de fenòmens meteorològics, com l'Alpha, s'originen sobre aigües tropicals o subtropicals, i tenen una circulació de vent tancada sobre un centre força ben definit.
Tot i que el vent màxim està lluny del centre, pot donar lloc a velocitats elevades, així com pluja abundant i tempestes intenses.
El NHC informa que la tempesta subtropical Alpha creuarà Portugal de sud a nord, tot i que es debilitarà a mesura que avanci sobre la Península Ibèrica.
Es desfarà al Cantàbric i no es preveu que afecti Catalunya.
A continuació es pot veure la predicció del recorregut del centre de la depressió (font: NHC):
Segons el Instituto Português do Mar e da Atmosfera (IPMA), es preveuen ventades fortes (ratxes de més de 100 km/h), pluja abundant i tempestes a Portugal durant les pròximes 24 hores.
Per aquest motiu, l'IPMA ha emès diversos avisos meteorològics:
Més informació a www.meteo.cat i a les xarxes socials: https://www.facebook.com/meteocat i https://twitter.com/meteocat.
El Servei Meteorològic de Catalunya informa que dijous creuarà un sistema frontal, amb nuvolositat abundant arreu i precipitació sobretot al nord i l'oest del país.
Aquest front obrirà les portes a una massa d'aire que donarà lloc a un descens notable de la temperatura i precipitació abundant al Pirineu, sobretot al vessant nord.
La massa d'aire vindrà advectada per vent del nord i nord-oest, que arribarà a bufar amb cops molt forts (més de 70 km/h).
El reforçament del vent es començarà a notar divendres al matí, i durant la tarda i el matí de dissabte podrà donar lloc a ratxes molt fortes a les cotes més altes del Pirineu, Ponent, el litoral i el prelitoral sud i central, i l'Alt Empordà.
Conseqüentment, la situació marítima s'alterarà a la costa Brava.
L'entrada de nord provocarà un davallada notable de la temperatura, arribant a valors per sota del que és habitual per l'època de l'any.
Agafant com a referència la temperatura a uns 1500 metres d'altitud (850 hPa), entre dijous i dissabte hi haurà un descens acusat: a la vertical de Barcelona es passarà d'uns 14 oC a gairebé 6oC (imatge adjunta).
L'evolució de la temperatura a 850 hPa és un bon indicador del comportament d'aquesta mateixa variable en superfície, però no hi ha una correlació directa entre elles, ja que també depèn d'altres factors meteorològics com el vent o l'estat del cel.
Aquesta davallada de la temperatura anirà lligada al clar descens de la cota de neu, que passarà dels 2000 metres la matinada de divendres als 1700 al migdia, i fins als 1300 al final de la jornada, quan assolirà el seu mínim.
Pel que fa a la precipitació, dijous se n'espera de feble i dispersa a punts de la meitat oest, i d'aïllada i puntualment moderada al litoral i prelitoral central.
Divendres, en canvi, la precipitació més important es restringirà al Pirineu Occidental, en especial al seu vessant nord, on s'hi mantindrà fins diumenge.
En aquesta zona, al llarg de l'episodi la quantitat de precipitació acumulada podrà ser molt abundant (més de 50 mm de pluja), que per sobre dels 2000 metres, es podria traduir en gruixos propers als 30 cm de neu.
La combinació del fort vent, la precipitació en forma de neu i el descens de la temperatura, farà difícils les condicions a alta muntanya, on a més s'hi produirà el fenomen del torb.
Per informació més detallada podeu consultar la pàgina web de Meteomuntanya.
Amb aquesta situació el Servei Meteorològic de Catalunya ha emès un avís per vent.
Els models meteorològics a mitjà termini indiquen que aquesta situació remetrà a partir de dilluns.
Més informació a www.meteo.cat i a les xarxes socials facebook.com/meteocat i
El Servei Meteorològic de Catalunya informa de l'aprofundiment de la depressió Àlex, que podrà arribar a un mínim per sota dels 970 hPa en el seu centre divendres al matí.
Des de fa uns anys, serveis meteorològics estatals de diversos països europeus, organitzats en diferents grups, posen nom a les borrasques que poden tenir un alt impacte.
Àlex és la primera de la temporada 2020-2021 i ha estat batejada per MétéoFrance.
El marcat descens de la pressió farà que es tracti d'una ciclogènesi explosiva, és a dir, que la pressió al seu centre caigui a un ritme de més de 12 hPa en 12 hores.
Aquesta baixa, que se situarà a la Bretanya francesa, donarà lloc a temporal de vent i mar, amb precipitacions importants entre divendres i diumenge, sobretot a l'oest de França, el sud d'Anglaterra, el nord d'Itàlia i, amb menys intensitat, algunes zones del nord de la Península Ibèrica.
Tot seguit es presenta un mapa amb el camp de pressió en superfície previst per divendres a les 12 h TU, on es pot veure la depressió Àlex:
A França, Anglaterra i Itàlia hi ha activats avisos per vent, tempestes intenses i onatge de nivell taronja i fins i tot vermell.
En alguns punts es podran enregistrar ratxes de més de 120 km/h.
A més, divendres al migdia es formarà una baixa secundària al sud-est de França que s'estendrà fins al nord-est de Catalunya i farà que s'hi assoleixi un mínim relatiu de pressió d'uns 990 hPa.
Aquesta situació donarà lloc a vent de component sud i oest fort arreu i una notable alteració marítima.
A més, un sistema frontal portarà precipitació general, que al vessant sud del Pirineu Occidental podrà ser molt abundant (més de 50 mm en 24 hores).
Dissabte es mantindrà el vent i l'onatge, tot i que afluixarà lleugerament, i la precipitació es restringirà al Pirineu, sobretot al vessant nord.
A banda, la depressió afavorirà una notable baixada de la temperatura en general, així com una davallada de la cota neu al Pirineu, on, en tot l'episodi, es podran acumular al voltant de 30 cm per sobre dels 2.400 metres.
Per aquest motiu, el Servei Meteorològic de Catalunya ha emès avisos de Situació Meteorològica de perill per vent i onatge.
La utilització d'Internet no és, ni molt menys, neutra per al medi ambient, i recentment ha sorgit com a element a considerar l'empremta energètica de la navegació web.
En aquest sentit, trobem pàgines com Web Energy Archive, que mesura el consum d'electricitat que implica la visita de determinats webs, de moment des de la vessant de l'usuari (tot i que més endavant també ho farà des de la perspectiva de les xarxes i dels centres de dades).
En una línia semblant, hi ha l'informe que presentem, Clicking Clean, que analitza el mix energètic que permet el funcionament d'algunes de les pàgines web més populars del món.
Segons els quatre paràmetres considerats (transparència energètica, compromís amb les renovables, eficiència energètica i implantació de renovables), el fanalet vermell correspon a...
L'abús de l'adjectiu smart aplicat a les ciutats fa que sovint el concepte es percebi com un mer instrument de màrqueting polític, sense significat real.
Aquesta publicació del Parlament Europeu posa en negre sobre blanc què és una ciutat intel·ligent i proporciona eines objectives d'avaluació.
La definició, un xic abstracta, que diu que és intel·ligent qualsevol ciutat on ho sigui almenys un d'aquest sis factors: l'administració, l'economia, la mobilitat, el medi ambient, els habitants o la manera de vida, és aclarida i concretada amb multitud d'exemples.
D'aquest informe es desprèn que 240 ciutats europees de més de 100.000 habitants són smart.
"Una ciutat avançada no és un lloc on els pobres es mouen en cotxe, sinó on fins i tot els rics usen el transport públic".
Aquesta frase de l'exalcalde de Bogotà Enrique Peñalosa inspira l'autor de Happy City.
Transforming Our Lives Through Urban Design, un manifest en favor dels canvis que poden transformar una ciutat en una "màquina per a la felicitat" dels seus habitants, entesa, sobretot, en termes d'equitat i d'interacció social.
Arran dels seus viatges per tot el món al llarg de set anys, l'autor ofereix exemples de ciutats, i especialment de barris (de Portland, Toronto, París, San Francisco, Mèxic DF, Londres, Copenhaguen...) que, a través de la recuperació de l'espai públic per a l'ús ciutadà, han aconseguit enriquir les vides dels seus habitants.
Aquesta recuperació de l'espai, val a dir, pot implicar la lluita contra el vehicle privat, contra la zonificació urbana excloent, el monocultiu econòmic i d'usos, o l'expansió urbana incontrolada.
És revelador el fet que en la majoria dels casos han resultat clau per a la millora urbana les iniciatives sorgides des de baix i, tot sovint, des de l'informalisme.
Un documental superb, amargament realista, sobre els reptes que afronta el planeta, especialment en termes de demografia, energia i exhauriment de recursos; i sobre com l'economia del deute i la perspectiva irreal de creixement exponencial ens han portat a la difícil situació actual.
Afortunadament, la qüestió del canvi climàtic no hi apareix més que indirectament: seria massa, potser.
En francès, subtitulat en anglès.
L'empresa pública Ports de la Generalitat ha dissenyat una campanya promocional amb l'eslògan "Viu els ports", que mostra els ports com a instal·lacions preparades, obertes, segures, sense massificació, idònies per a l'estiu i la tardor i amb una àmplia oferta d'activitats.
La campanya engloba els 45 ports gestionats per la Generalitat de Catalunya i vol ser una entrada d'aire fresc i un esquer per ajudar a reactivar l'activitat portuària, afectada per la crisi sanitària.
Ports de la Generalitat ha establert una línia estratègica per potenciar els ports des de tres eixos: l'impuls a les infraestructures portuàries que s'estan potenciant, modernitzant i adaptant al canvi climàtic; l'establiment de mesures econòmiques per pal·liar els efectes econòmics de la crisi sanitària en els usuaris, gestors i agents portuaris; i la promoció per donar suport a l'activitat portuària.
La nova campanya de promoció "Viu els ports" va destinada al mercat de proximitat i vol convidar la ciutadania a conèixer millor els ports i la seva activitat.
L'objectiu és que els ciutadans i ciutadanes s'animin a anar als ports per gaudir d'un espai a l'aire lliure com és el mar, llogar un vaixell per hores o dies, practicar activitats nàutiques, turístiques i d'oci, visitar la subhasta del peix o tastar els productes de proximitat com el peix en els restaurants dels recintes portuaris.
La campanya es compon d'un vídeo, bàners, anuncis, creativitats i posts.
Es difondrà durant un mes entre mitjans de comunicació generalistes i especialitzats, online i offline, plataformes turístiques i nàutiques i xarxes socials.
El vídeo mostra una família que va a un port, lloga un vaixell, mira la descàrrega del peix i assaboreix els productes de proximitat en un dels restaurants del port.
És una petita mostra del gran ventall d'activitats que es poden fer en els recintes portuaris.
Si us el voleu descarregar, aquí teniu l'enllaç del vídeo curt https://youtu.be/YezW8fCULys, i del vídeo llarg https://youtu.be/MO-79xegfnk
L'activitat dels 45 ports gestionats per la Generalitat de Catalunya, no inclosos els ports de Barcelona i Tarragona, d'interès general, genera una facturació de 992 milions d'euros anuals i 9.135 llocs de treball entre directes, indirectes i induïts.
Aquesta informació està extreta d'un estudi elaborat pel Laboratori de Transferència de la Universitat de Barcelona, publicat l'any 2017.
Aquestes dades posen en relleu que els ports esdevenen una indústria productiva que impulsa el desenvolupament de l'economia catalana.
Ara, els agents, els gestors i els usuaris estan patint els efectes econòmics a causa de la crisi sanitària.
En aquest escenari, Ports de la Generalitat llança aquesta campanya per donar suport i promoure l'activitat que es fa als ports entre la ciutadania, per tal que s'apropi als ports i conegui millor la seva vida i l'oferta d'activitat que tenen per passar-hi un dia i, si els agrada, poder repetir.
L'empresa pública Ports de la Generalitat finalitza al port de Deltebre la instal·lació dels cinc punts de recàrrega per a vehicles elèctrics als ports ebrencs.
Amb el d'avui, s'han instal·lat 5 punts de recàrrega als ports de Deltebre, l'Ametlla de Mar, l'Ampolla, Sant Carles de la Ràpita i les Cases d'Alcanar per potenciar la mobilitat sostenible, eficient i neta, als quals s'han destinat 90.000 euros.
El director general de Ports de la Generalitat, Joan Pere Gómez Comes, i l'alcalde de Deltebre, Lluís Soler, han posat en servei el primer punt de recàrrega per a vehicles elèctrics de Deltebre.
Abans, tots dos s'han reunit amb el patró Major de la Confraria de Pescadors de Deltebre, Lluís Casanova, i els membres del Cabildo per continuar treballant en el projecte constructiu de la llotja de peix que es preveu licitar al setembre.
En referència als punts de recàrrega de vehicles elèctrics Gómez Comes ha explicat la inversió feta per impulsar la mobilitat sostenible en un moment d'emergència climàtica "hem destinat 90.000 euros en aquests cinc equipaments per ajudar a transformar el model de mobilitat, disminuir els gasos amb efecte hivernacle i continuar lluitant contra el canvi climàtic".
El port de Deltebre disposa del primer punt de recàrrega per a vehicles elèctrics de la població.
L'equipament és un punt de recàrrega semiràpida que permet carregar simultàniament dos vehicles amb corrent altern i una potència de 22 kW, amb un temps estimat de càrrega de 2 a 4 hores, segons la bateria del vehicle.
Els usuaris d'aquest nou servei en podran fer ús mitjançant una aplicació específica en qualsevol telèfon intel·ligent, amb un codi QR, present al punt de recàrrega.
El projecte que Ports de la Generalitat està duent a terme implica 14 ports de nord a sud de Catalunya, entre els quals els 5 ports de la costa ebrenca.
El director de Ports ha afegit: "Impulsem la mobilitat sostenible amb la circulació de vehicles elèctrics de punta a punta de la costa catalana perquè aquest és el camí per deixar un millor llegat al futur".
El projecte s'alinea amb el Pla estratègic per al desenvolupament de recàrrega per al vehicle elèctric a Catalunya (PIRVEC), impulsat per l'Institut Català d'Energia (ICAEN), que ha de convertir Catalunya en un país atractiu per al vehicle elèctric.
El director general de Ports, l'alcalde de Deltebre i el patró major de la Confraria de Pescadors s'han reunit per continuar treballant amb el projecte de la futura llotja de peix que s'ha de construir a dins del port.
Un projecte que es preveu licitar durant el mes de setembre i compta amb un pressupost de 500.000 euros.
La llotja de peix al port de Deltebre s'ha de construir per millorar els serveis dels pescadors i complir els requisits normatius sanitaris i d'higiene.
Gómez Comes ha dit que "aquesta és una demanda del sector pesquer de Deltebre en la qual fa temps que hi treballem".
Ha afegit: "Disposem d'un pressupost de mig milió d'euros i confiem que a la tardor la llotja sigui una realitat".
L'Institut Català del Sòl, INCASÒL, ha venut una parcel·la del sector industrial El Soler d'Avinyó (Bages) a l'empresa del sector porcí Alberla Mosi SL.
Els terrenys tenen una superfície global de 8.979,98 m2 i l'import de l'operació és de 565.108,74 euros.
L'empresa té previst construir-hi una sala d'especejament i un magatzem frigorífic, instal·lacions necessàries per poder desenvolupar la seva activitat a la comarca del Bages.
Preveu fer una inversió d'aproximadament tres milions i mig d'euros, en diverses fases i crear entre 20-30 llocs de treball.
El Soler és un sector d'activitat econòmica situat al sud del municipi d'Avinyó, al nord de la comarca del Bages.
El sector té una superfície de 25 hectàrees i les seves parcel·les són a peu de la carretera B-431 que enllaça amb l'Eix Transversal en el tram comprès entre Manresa i Vic.
Es tracta d'un sector consolidat en el que estan instal·lades les empreses Ondara Logística, Productes Ilstant i els arxius oficials de l'Institut Cartogràfic i Geològic.
Actualment resta només una parcel·la en comercialització de 13.000m 2 de superfície.
L'Institut Català del Sòl, INCASÒL, ha signat el contracte d'arres amb la promotora immobiliària AQ Acentor, per la compravenda de 5 parcel·les del sector residencial Llevant de Viladecans (Baix Llobregat).
Aquesta societat hi desenvoluparà un total de 270 habitatges en règim lliure.
Les parcel·les 3, 4, 19, 20 i 32 estan situades a la carretera de Barcelona i sumen una superfície global de 7.195,76 m 2 i 27.089,91 m 2 de sostre.
El preu total de venda és de 21.078.002,18 euros.
La immobiliària invertirà 80 milions d'euros en el seu desenvolupament i 3 de les parcel·les es destinaran a habitatges de lloguer.
Sector Llevant, un nou eixample de Viladecans
Amb una superfície de 26,6 hectàrees, el sector Llevant s'ha convertit en el nou eixample de la Viladecans, connectant altres barris de la ciutat fins ara fragmentats com són les Oliveretes-Torrent Fondo i Laminación Baja.
Prèviament a la venda a AQ Acentor, l'INCASÒL ja ha comercialitzat 6 parcel·les per a habitatge protegit que sumen un total de 474 habitatges protegits: a finals del 2019 en va vendre 2 a les cooperatives Llar Unió Catalonia i Fem Ciutat per construir un total de 203 habitatges protegits i el passat mes de juliol 4 parcel·les a la societat Brosh per desenvolupar 271 habitatges protegits.
Resten ara dues parcel·les destinades a habitatge social per a 163 habitatges més que executarà l'INCASÒL.
En total, durant els propers anys es desenvoluparan al sector Llevant 637 habitatges amb diferents règims de protecció oficial i 270 habitatges en règim lliure.
En relació als fets que van tenir lloc el matí del dia d'ahir, 8 d'octubre, en un tren de la línia S1 (Terrassa), entre les estacions de Gràcia i Provença, on una usuària va insultar i agredir un altre usuari, Ferrocarrils de la Generalitat de Catalunya (FGC) es personarà com a part denunciant d'aquests fets totalment inacceptables.
Un cop revisades les imatges de les càmeres de seguretat i recopilada tota la informació, FGC ha confirmat que l'incident es va iniciar quan un usuari es va dirigir a una altra usuària per indicar-li que duia la mascareta mal col·locada.
Aquesta usuària, tal com s'ha pogut comprovar en les imatges, colpeja amb el peu l'usuari i l'increpa amb comentaris homòfobs.
En relació amb aquest fet, FGC també va rebre l'avís a través de la funció d'alertes incíviques de l'app d'FGC.
Tot seguit, Ferrocarrils va activar el protocol se seguretat davant d'aquests casos: va desplaçar personal de seguretat a l'estació de Provença i va revisar les imatges, confirmant que l'agressió havia tingut lloc.
Davant d'aquests fets, FGC reitera la seva condemna davant qualsevol tipus d'agressió o atac en forma de violència, intolerància o LGTBIfòbia.
Seguint els protocols habituals, FGC es posa a disposició de la víctima i del Cos de Mossos d'Esquadra en la investigació dels fets i en la cessió de les imatges.
FGC també ha fet arribar tota la informació recopilada a la Directora General d'Igualtat del Departament de Treball, Afers Socials i Famílies.